ضاية إفني

ضاية افني (ب لامازيغية: ⴰⴼⵍⵎⴰⵎ ⵏ ⵉⴼⵏⵉ، اَگْلْمَامْ نْ ئِفْنِي) هي ضاية اللون ديالها خضر، كاينة ف لمنتزه لوطني ديال توبقال، ف لجماعة ديال توبقال تيفنوت ف لمغريب، وسط الجبال د لاطلس لكبير، لمناخ ديالها قاري، ؤ تاطل عليها اعلى قمة ف شمال افريقيا لي هي قمة جبل توبقال، هادا علاش لانحدار ديال السفوح د ضّاية قوي بزاف، اما لموضع ديالها جا ف اللخر ديال لواد بحال شي سد، كيف ما كاتعتابر من اعلى الضايات ف لعالم، ب رتفاع 2500 متر تقريبا، اما لمساحة ديالها هي 26 هيكطار تقريبا، 870 ميترو ف الطول، ؤ 490 ف لعرض، اما الصبيب ديالها تايوصل ل 300 ميترو ف تّانية، ؤ لغرق تايفوت 30 ميترو. على حساب محمد شفيق، كلمة "افني" ف لامازيغية براسها كاتعني "ضاية". لموقع. ضاية افني كاينة ف لمنتزه لوطني ديال توبقال ف لاطلس لكبير لغربي، بضبط فتيفنوت لجماعة ديال توبقال، اقليم تارودانت، جيهة سوس ماسة، قريبة ل دوار امسوزارت. لموضع. كاينة ضاية افني ف اللخر ديال لڨالي محاط، ف منطقة تضاريسها جبلية صعيبة. التشكل ديال الضاية تايرجع لكتر من 245 مليون عام، ؤ ضايرين بيها سفوح لانحدار ديالهم قوي بزاف من ڭاع لاتجاهات، من غير لغرب لي محلولة منو على لڨالي محاط بواحد لمسطح كبير ديال لحجر، ؤ تاطل عليها مباشرة اعلى قمة ف شمال افريقيا وهي قمة جبل توبقال 4167 ميترو، جنب على قمة ووانوكريم و غيرها. التشكل. التاريخ لجيولوجي د لمنطقة تايرجع ل زّمن جّيولوجي اللول، قبل كتر من 245 مليون عام. كاين ختلاف ف لاراء بخصوص طريقة تشكل هاد الضاية، ف دراسة دارها پول بوني Paul Bonet عام 1919، رجّع التشكل ديالها ل اسباب بركانية، لكن كاين تفسير اخر تايقول بلي لمنطقة شحال هادي عاشت نهيارات كبيرة د لحجر سدات لمجرى د لڨالي، ؤ بتالي تكونات الضاية فاللخر ديالو بحال شي سد طبيعي كاين تفسير تالت تايقول بلي لمنطقة شحال هادي تجمع فيها بزاف ديال لاڭلاص بسبب لمناخ لي كان بارد، ؤ فاش داب هاد لاڭلاص، عطانا هاد الضاية. لهيدرولوجيا. صَّبيب ديال ضّاية تايوصل تا ل 300 ميترو ف تّانية، و هي السبب ف التغذية ديال بزاف د لعيون لي كاينة ف لمنطقة، ؤ هادشي لي خلى هاد لمنطقة يكون فيها لاستقرار د الناس، اما لما لي تايغذي الضاية تايجي ب الدرجة اللولة من الدوبان ديال التلج. لمناخ. هاد لمنطقة فيها مناخ قاري، كاطلع فيه لحرارة تال 45 درجة، ف الصيف ؤ كاتهبط لتحت الزيرو ف الشتا، لي تايخلي ضّاية تتجمد شي مرات. لفولكلور. على حساب ماتايعاودو الناس ف لمنطقة، هاد الضاية تايزوروها لبنات ديال الدواور لي ف لمنطقة، لي بغاو يتزوجو، تايعومو فيها، من بعد تاياخدو حجرة صغيرة من الضاية ؤ تايطليوها ب لحنة، ؤ تايغلفوها بالشراوط على شكل مونيكة، ؤ تايلوحو بيها فوق راس لبنت لي بغات تتزوج، ؤ من بعد تايعطيوها ليها، باش تزيد لخصوبة ديالها. كاينة واحد لقصيدة ف لمنطقة ب لامازيغية جات على لسان الضاية هادي هي الطّرجامة ديالها ل دّاريجة: سمعو يا لبنات، سمعو يا لبنات شتنبر هاهو جا يا لبنات واهلي على لي ماتزوجاتش فيه غاتبقا معلقة تال لعام الجاي شوي ديال الصوف ف الصميقلي حسن من ڭربة ديال لفلوس سياحة. هاد ضاية عزيزة على لعشاق ديال الرياضات د الجبل ف لمغريب ؤ على برا، واخا التضاريس الصعيبة لي ضايرة ب الضاية، لكن الجهة لغربية فيها منبسط، ؤ فيه شي خربات داروهم الناس د المنطقة، تايجمعو فيهم لبهايم، ولا تايقدمو فيهم خدمات ل سّياح، خصوصا بلي بزاف ديال الناس تايعجبهم يخيمو فهاد لبلاصة، سيرتو بعد ما صاوبو الطريق ديال الطوموبيل لي كاتوصل تا ل ضّاية من الجيهة د الشرق، على الدوار ديال امسوزارت لي فيه بزاف ديال لخدمات د السياحة، بما فيها لؤبيرجات و ليجيت. هاد الضاية كاتعتابر محطة مهمة ل نّاس لي بغاو يطلعو ل لقمة ديال توبقال من الشرق، هادشي كامل تايحرك لاقتصاد ديال لمنطقة شوي، خصوصا فالشتا، حيت تايجيو الناس يشوفو الضاية فالتلج. لعومان فهاد الضاية صعيب ؤ خطير، حيت غرقو فيها بزاف ديال الناس، بما فيهم لمحترفين. سكان. كتر من عشرة ديال الدواور فهاد لمنطقة تايستافدو من لما ديال هاد الضاية، لي دايرة بحال شي سد طبيعي تايوفر لما ل نّاس على قبل لفلاحة. حيت التضاريس ف لمنطقة صعيبة، الزراعة ف لمنطقة كاتدار ف السفوح على شكل تريبيل. الناس ديال هاد لمنطقة كاملين شلوح من قبائل ايت تيفنوت، ؤ معروفين ب الضيافة ديالهم. ؤ اللغة لي كاتستعمل ف لمنطقة هي اللغة لامازيغية. بجنب الزراعة و سّياحة، الناس ديال هاد لمنطقة تايعتامدو بشكل كبير على السرحة، خاصة لمعيز.